สู้ต่อไป..ทาเคชิ
“ไชย ไชยวรรณ” เป็นกรรมการผู้จัดการใหญ่ บริษัท ไทยประกันชีวิต จำกัด (มหาชน)
18 ก.ค. 2560

ลูบคมตลาดทุน : ธนะชัย ณ นคร
“ไชย ไชยวรรณ” เป็นกรรมการผู้จัดการใหญ่ บริษัท ไทยประกันชีวิต จำกัด (มหาชน)
เขาเป็นลูกชายของ “วานิช ไชยวรรณ” ผู้ปลุกปั้นอาณาจักรไทยประกันชีวิต
ที่เรียกว่าอาณาจักร เพราะค่ายธุรกิจแห่งนี้มีธุรกิจในเครือจำนวนมาก
ยังไม่รวมที่กลุ่มไชยวรรณ ถือหุ้นโดยตรงด้วย
เช่น ธุรกิจเบียร์ไฮเนเก้น ไทเกอร์ เชียร์ และยังมีสุราขาว (เห่าดง) หรือเหล้าขาวนั่นแหละ
ธุรกิจอสังหาริมทรัพย์ ก็มีโรงแรมโนโวเทล ระยอง และยังมีธุรกิจด้านอพาร์ทเม้นท์ และอสังหาริมทรัพย์อื่นๆ อีกเยอะ
ปกตินานๆ จะได้พบกับคุณไชย ครับ
เพราะเขาค่อนข้างเป็นคนโลว์โปรไฟล์ (แต่) ไฮโปรฟิท (Low profile, High profit)
แต่ล่าสุดเพิ่งจะเมื่อวันเสาร์-อาทิตย์ที่ผ่านมานี้เอง
เวลาเจอ ผมมักจะไม่ค่อยถามเรื่องธุรกิจประกันชีวิตเท่าไหร่ หรือหากจะคุยเรื่องนี้ ก็แค่ 1 – 2 คำถามเท่านั้นแหละ แล้วจะไปคุยเรื่องอื่นๆ เป็นหลัก โดยเฉพาะ “ธุรกิจเบียร์”
เพราะคุยเรื่องเบียร์ มักจะคุยกันได้ยาว
รู้จักคุณไชย มานาน แต่เพิ่งทราบว่า เขาไม่ดื่มเบียร์
ส่วนเหล้าก็จิบๆ บ้าง แต่ไม่มากนัก
เหมือนว่า เวลาเข้าสังคมก็จะนั่งกินได้
แม้จะไม่ใช่นักดื่ม แต่ในฐานะนักธุรกิจ ทำให้เขาต้องรู้เรื่องธุรกิจเบียร์ และสุรา (เหล้า) และต้องรู้ในระดับที่ดีมาก
เหล้ายี่ห้อไหน รุ่นไหน รสชาติเป็นอย่างไร กระบวนการผลิตต่างๆ
ส่วนเบียร์ ของตนเองทั้ง ไฮเนเก้น  ไทเกอร์ และเชียร์ มีรสชาติ และวิธีการหมักแบบไหน ใช้เวลาเท่าไหร่
คุณไชย รู้หมด
รวมถึงวัตถุดิบที่นำเข้ามาจากประเทศไหนบ้าง ก็รู้เช่นกัน
หรือแม้แต่เบียร์ที่เป็นของคู่แข่งขัน  เขามีวิธีการผลิต แหล่งวัตถุดิบ และรสชาติ เป็นอย่างไร ก็รู้หมดเช่นกัน
คิดว่าหลายคนรู้จัก Paulaner Beer
เบียร์แบรนด์นี้เป็นของเยอรมัน แต่ถูกไฮเนเก้น เข้ามาเทคโอเวอร์ไปแล้ว ในช่วงหลายปีก่อนหน้านี้
คุณไชย บอกว่า ไฮเนเก้นในประเทศไทย ก็เคยมีแนวคิดจะผลิตเบียร์นี้
แต่ต้องเปลี่ยนเครื่องจักรใหม่ เพราะกระบวนการวิธีหมัก จะต่างกับเบียร์ที่เขาขายอยู่
แน่นอนในเงินลงทุนค่อนข้างสูงครับ
แต่มูลค่าของตลาดเบียร์ประเภท Paulaner ยังไม่มากนัก หรือยังใหญ่ไม่พอ
ก็เลยยังไม่ได้มีการผลิตเบียร์ประเภทนี้ในไทย
ส่วนที่เห็นขายๆ กันอยู่ในตอนนี้ จะมีบริษัทที่เป็นตัวแทนของ Paulaner นำเข้ามาขายกันเอง
ผมวกมาชวนคุยเรื่องเหล้าขาว
และบอกว่าทาง “คาราบาวกรุ๊ป” หรือ หุ้น CBG กำลังผลิตเหล้าขาวออกมา
คุณไชย บอกว่า เขาทราบเรื่องนี้มาตั้งนานแล้ว
และยังบอกอีกว่า รู้ไหม จริงๆ แล้ว มูลค่าตลาดเหล้าขาว ใหญ่กว่าตลาดเบียร์อีกนะ
คุณไชยพูดเสร็จ ก็อมยิ้มตามสไตล์ แต่ดูแล้วมีนัยสำคัญในคำพูด
สุดท้ายก็เลยวกมาคุยเรื่อง ไทยประกันชีวิตกันนิดหน่อย
ผมถามไปว่า ผ่านไป 4 ปีแล้ว หลังจาก “เมจิ ยาซึดะ ไลฟ์ อินชัวรันส์” จากประเทศญี่ปุ่น เข้ามาถือหุ้น 15% มีอะไรเปลี่ยนแปลงไปบ้าง
คุณไชย บอกว่า ก็…ไม่ได้มีอะไรที่เปลี่ยนไปนัก
อย่างสินค้าประกันที่ญี่ปุ่นกับที่ขายในไทย ก็จะมีความต่างกันบ้าง
แต่ที่เรารู้อะไรจากเขานั้น คือ เรื่องการบริหาร ที่จะแตกต่างจากชาติตะวันตก
เช่นเรื่องของ KPI (Key Performance Indicator หรือดัชนีชี้วัดผลงานหรือความสำเร็จของงาน) ของญี่ปุ่นกับทางชาติตะวันตกเขาจะไม่เหมือนกัน
ของตะวันตก หากเราทำไม่ได้ตาม KPI ก็จะมีแรงกดดันในปีถัดไป
หรือจะมีการเพิ่มค่า KPI ขึ้นมาเป็นอีกเท่าตัว
ส่วนของญี่ปุ่น หากทำไม่ได้ตาม KPI หรืออาจทำได้แล้ว
ก็มีคำพูดปลอบใจ เหมือนเป็นแรงบันดาลใจว่าให้เราต้องพยายามให้มากขึ้นไปอีก
นั่นคือ สู้ต่อไป ทาเคชิ